80 udenlandske dyrlæger skal sikre slagteriernes fortsatte drift

Svineslagteriernes produktion er truet på grund af mangel på dyrlæger. Nu skal dyrlæger fra Spanien og Portugal sikre driften på Slagteriet Tican i Thisted. Mangelen på dyrlæger og tilsynsassistenter på slagterierne er nu så stor, at Fødevarestyrelsen har indgået en aftale med et britisk vikarbureau, der kan stille medarbejdere fra forskellige EU-lande til rådighed for svineslagterierne. Det kan sikre slagteriernes fortsatte drift. De første af tilsammen omkring 80 dyrlæger og tilsynsassistenter kommer til Danmark fredag, og de første ni spaniere og portugisere skal allerede under oplæring på Slagteriet Tican i Thisted fra mandag morgen. Også Danish Crowns slagteri i Sæby får ekstra dyrlægehjælp fra udlandet. Tican har i løbet af sommeren ikke kunnet slagte det antal svin, man ønskede på grund af mangel på de statsansatte dyrlæger og tilsynsassistenter. - Vi skubber faktisk en pukkel på 35.000 svin foran os, fordi vi ikke har kunnet slagte hurtigt nok, siger Ticans direktør Ove Thejls til Ritzau.  /ritzau/